
Sannheten om Lotte-Marie, Usensurert, 2006

Lotte-Marie goes to Hollywood, 2012

The Story, 2013

SAS Julefly, 2013

Kjærlighet og Klasseskille, 2015

Når våren ikke kommer, 2016

På Druen - alt du trenger å vite om vin, 2017

Hvordan bli en bedre blogger, 2017

Hva leserne sier

Jeg har nå lest de to første bøkene og merket at jeg ble veldig glad i hovedpersonen og hennes utfordringer i hverdagen. Den første boken begynte noe forvirrende, men etter at jeg kom halvveis tok den seg opp og var rett og slett drivende god. Bok to fortsatte i samme driv, men jeg syntes at den sluttet for fort, for jeg vil gjerne vite hvordan det går i forholdet mellom Lotte og Dick og Lotte og Magne. Så da er det bare å vente på bok 3 da. Lettlest underholdning. Hege Wendy Åsby Hansen

Hole har en fantastisk uttrykksform som treffer meg midt i blinken. Ler meg skakk innimellom. Humoristisk og fengende historie. Wenche Kornstad

Trude Helén Hole skriver feiende flott og jeg vil anbefale hennes bøker videre! Gleder meg til neste bok. Maiken Birgitte Rabben

Om den første boken i serien

Bedre en Bridget Jones. Budstikka

Norges beste jenteforfatter. Dagsavisen

Norges første chicklit forfatter. Aftenposten

Trude Helén Hole - fun, fearless female. Cosmopolitan

Trude Helen Hole - Prinsessen av humor. Askeravisen

Sommerens strandanbefaling. Dristig stoff for damene. BA

Humor, selvironi og romantiske forviklinger er hovedingrediensene. Heltinnen er fremdeles ambisiøs, sexfiksert og på evig jakt etter den store kjærligheten. Men New York er byttet ut med Oslo. Henne

Det er ingen blyg og rødmende ungpikeroman Hole har skrevet. Den spinner rundt hovedpersonens hemningsløse sexfantasier, og gjengir SMS-groviser av sykeste slag. NTB

Bøker til begjær. Trude Helén Hole er kvinnen bak den første norske boka innen chicklit-sjangeren. Sjangeren ble spådd en kort framtid av kritikerne, men de tok feil. De lette og underholdende historiene topper fortsatt salgslistene. MAG

Den humoristiske dagbokaktige jentelitteraturen har ikke stilnet hen. Nå får Bridget Jones en ny norsk søster – røffe Lotte-Marie. Tønsbergs Blad

Løsrivelsen

Jeg vet det sikkert er patetisk, men jeg innrømmer å ha brukt den nye dildoen min en rekke ganger siden jeg kjøpte den. Hun hadde helt rett, den svartkledde unge damen i butikken, da hun mente at akkurat den var riktig for meg. Den er faktisk helt ypperlig, så jeg har brukt den mye selv om jeg også har min kjære Magne til å tilfredsstille meg når jeg trenger det. Men det er ikke alltid han er tilstede, og da er det praktisk med min lille rosa Jelly Pink. Jeg har til og med hatt den med på jobb i et par anledninger, men har aldri våget å bruke den der til tross for at den er lydfri. Men for å være helt ærlig, så er det en ambisjon jeg har. Jeg og Jelly Pink. Den er som meg på jobb når jeg jobber, ganske stillegående og effektiv. Jelly Pink og meg.

Alene.

På unisexen.

Bare tanken er hysterisk morsom, og det er viktig å ha det morsomt på jobb, det skaper et godt arbeidsmiljø, ikke sant? De sier jo det, de som kan slikt, at trivsel og tilfredse mennesker skaper resultater. Gode resultater. Slik er det også i vår bedrift – det har jeg ganske så observant observert. Er gjengen i godt humør jobbes det godt og effektivt, og resultatene kommer nesten av seg selv. Det gode humøret smitter ut av kontoret og over til kundene våre som da handler mer vin enn de trenger. Men trivsel kan jo være så mangt, det handler jo ikke bare om mennesker, men om trivselsskapende ting også. Noen har med seg bilder av barna sine og andre har helt andre ting, som for eksempel brennevinsjefen Knut. Han har med seg en lakrispose som han ustanselig går og gnafser på, og en sigar i brystlommen selv om han ikke røyker sigar, men alt annet. Mangler han noe av dette, får han problemer med å konsentrere seg og blir både humørsyk og innadvendt, og det passer dårlig for en brennevinsjef.

Jeg derimot, har av og til med meg Jelly Pink når det er den tiden av måneden. Når jeg har eggløsning og lystene er, tja, hva skal vi si... lystige. Men det er jo ikke slik at jeg ikke kan konsentrere meg uten den. Nei, da er det faktisk nesten verre å ha den med på jobb, spesielt om jeg kjenner at jeg er kåt og jeg vet at den ligger der nede i vesken min, alltid parat. Men jeg er altså ikke avhengig av den slik Knut er avhengig å ha sigaren sin i brystlommen sin, for jeg hadde tross alt en svært sen debut på dette med dildoer og var fylt hele tretti år før jeg fikk min første, rosa Jelly Pink. Ja, den er rosa! Så jeg er ikke i nærheten av å være avhengig, men er kanskje fortsatt litt forelsket i den. Nyforelsket. Den ligger faktisk i vesken min nå. Veske er forresten noe annet jeg begynte med etter å ha fylt tretti, men det er helt greit. Til og med David Beckham, John Carew og Brad Pitt bruker veske, så jeg er i godt selskap på den fronten også. Jeg har altså vært nyforelsket i tre hele uker nå, både i min kjære nye kollega Magne og min nyinnkjøpte dildo, og jeg merker at den deilige følelsen av forelskelse gjør noe med meg – den gjør meg sexy! Så jeg har også gått til innkjøp av et par nye undertøysett, samt et svart etui til Jelly Pinken, for det skulle da bare mangle. Jeg går jo ikke rundt med en utildekket dildo i den nyinnkjøpte vesken min, som for øvrig er meget romslig. Ja, jeg kunne meget godt hatt en skamklipt, hvit liten puddel eller en rottehund oppi den som Paris Hilton om jeg ville. Men jeg er selvinnbilt allergisk mot alt i pels unntatt hester, og det inkluderer også hunder uten pels. Plast og gummi, derimot, er litt mer min greie, tenker jeg – når det kommer til vesker og hva som bør være oppi der. Og lær.

Og lakk kanskje.

Vel, jeg har funnet ut at vesker er meget anvendelige, også når det gjelder å smugle ut kulepenner og konvolutter og sånne uvesentligheter fra jobben. Okay, og en liten og søt kalkulator.

Jeg vet ikke helt hva jeg skal med disse greiene og bruker aldri kalkulator, men jeg måtte liksom fylle opp vesken min med noe den gangen den var nyinnkjøpt, for jeg var ute og handlet den i pausen som med alt annet, og nå har jeg altså fylt den opp så det monner. Kulepennene, tretten i alt, ligger fortsatt dypt nede i vesken min til bruk når jeg trenger dem, og det gjør jeg titt og ofte. Hver gang jeg stikker hånden ned i vesken for å finne en kulepenn, tenker jeg på gode gamle dager, på fløting av tømmer i en stri og farlig elv. Ja, den jobben der var ikke helt fri for risiko, det er sikkert, og det er sannelig ikke min jobb som vinekspert med stor V heller. Jeg har sett det på film, sett hvordan de guttene hopper rundt på tømmerstokkene ute i de frådende iskalde vannmassene for å løse opphopninger og få tømmeret til å flyte dit det skal. Nedover. Det var tider og ekte mannfolk, det. Det er liksom annerledes i dag. Hvor er de ekte mennene i dag, liksom?

Det er helt ok å ha tretten kulepenner når jeg skal ha tak i én av dem, men når jeg leter etter andre ting, for eksempel lipglossen nede i dypet av vesken mellom alle kulepennene – blir jeg bare irritert. Jeg har derfor vurdert opp til flere ganger om jeg skal smugle pennene tilbake til rekvisittarommet, for jeg har absolutt ikke behov for så mange. Men av en eller annen grunn føles dette, tilbakeføringen av kulepennene til der de faktisk hører hjemme, som mer risikabelt enn det var å smugle dem ut, for å stjele dem var nemlig en veldig impulsiv og lite gjennomtenkt handling. Nå må det hele liksom planlegges og det godt – og deretter utføres. Som et kupp, et gjennomtenkt og gjennomført bakvendt tyveri. Nevnte jeg forresten at tretten er lykketallet mitt? Tallet 13 er veldig fint, og jeg har alltid hatt stor sans for underdogs og outsidere.

Jeg skulle forresten likt å sett hva folk egentlig går rundt og bærer på i veskene sine. Noen har sikkert leppestift, hårbørste, hårspray, kondomer, tannbørste, pudder og andre pynteting, og bind og sånt med seg rundt. Eller pistol, i hvert fall i Chicago. Det er ganske vanlig “over there”, det fortalte nemlig en av våre amerikanske produsenter meg for noen år siden. Og andre igjen, slike som meg, en dildo. Min er forøvrig ikke ladet og sånn sett er den foreløpig helt ufarlig. Ja, den trenger nytt batteri. Ikke det, jeg kan bruke den uten batteri også, det går helt fint. Da slipper jeg den irriterende lyden og at den går varm før jeg kommer. Jeg har ikke tenkt å bruke den akkurat i dag, for jeg har ikke eggløsning og føler ikke så sterkt for sånt nå. Men jeg akter allikevel å ta meg en tur til butikken i lunsjen for å kjøpe batterier slik at den er klar til dyst om jeg også mot formodning skulle blir det. Om litt. For det er alltid lurt å være et skritt foran, tenke litt fremover i tid, helst være to hestehoder foran, sier onkel Johan alltid – og akkurat det er jeg flink til. Jeg tenker alltid to hestehoder foran alle andre, og da kan jeg bli litt snurt når jeg snur meg og ser at alle de andre har ridd en annen vei i stedet for å følge meg – lederen. Ja, det hender det skjer.

Vel, nå tenker jeg at jeg må få sendt ut pressemeldingen om den nye portvinen vi har fått inn i sortimentet. Det er jo et poeng å få sendt ut pressemeldinger før det har blitt gammelt nytt. Pressemeldingen skal ut til alle journalistene i landet og jeg regner med at det blir litt blest om vinen, den har jo tross alt vunnet sølv i World Wines. Og så har den et navn det faktisk går an å uttale uten å føle seg som en idiot, Rozés Port. Og straks pressemeldingen er sendt ut, er det tid for lunsj. Dette lille faktum slår meg akkurat nå, ettersom magen min rumler lunsjsignalet i samme øyeblikk som jeg leter opp den halvferdige pressemeldingen min om Rozés Port. Jeg har laget et lite dikt om roser som jeg har tenkt å la følge med som et vedlegg. Jeg tror det kommer til å gjøre susen, at pressemeldingen med det skiller seg litt ut – og på denne måten får jeg jo også vist frem en veldig undertrykt kreativ side av meg selv til alle vinjournalistene i landet. Akkurat det er en besnærende tanke.

”Hei Lotte, jeg tenkte skulle si fra at du har fått innvilget permisjon.” Resepsjonisten vår Katrine står plutselig i døren og smiler bløtt mot meg. Hun har virkelig forandret seg i det siste. Hun har jo alltid vært søt og hyggelig mot meg, men etter at vi traff hverandre på utestedet CostaRica for tre uker siden, har hun på en måte vist en helt ny side av seg selv. Blitt litt varmere kanskje, litt mykere, som om vi er blitt litt mer “venninner” på en måte. Det er sikkert fordi jeg så henne kline med kjæresten sin, Elise. Nettopp, en jente. Jeg tror ingen her på jobb ville trodd noe slikt om Katrine, men jeg vet altså. Hun vet også at jeg vet, og jeg tror faktisk hun er litt lettet over at noen vet det. For nå som dette ikke lenger er så hemmelig, kan hun sikkert føle seg litt mer normal slik som alle oss andre. Ja, jeg tror det er slik hun ser på det selv. Når jeg tenker meg om, og det hender – Katrine er forresten et litt maskulint navn, nesten som Kenneth. Katrine. Kenneth.

Katrine er nok den maskuline i forholdet, og Elise den feminine, vil jeg tro. Det så slik ut på CostaRica og Katrine har jo kort hår. Jeg svarer henne ikke med det samme, men bruker noen nanosekunder for å titte litt ekstra på henne der hun står lett henslengt i døren min slik hun pleier. Navneteorien min sprekker umiddelbart. Katrine er og har alltid vært ultra feminin, selv med sporty, snauklippet hår. Og så er hun jo sekretær og resepsjonist som begge stort sett er jentejobber.

”Er du sikker på at du vil dette, da?” Katrine smiler mot meg med glimt i øyet, og det slår meg at å glimte slik er noe man gjør når man flørter... flørter hun med meg?

Hm.

”Hva tenker du på?” spør jeg nysgjerrig og en smule anspent.

”Vil du virkelig dra fra Magne nå som dere nettopp har blitt kjærester?” Katrine ser spørrende og litt skeptisk på meg, liksom drar spørsmålet en runde rundt i rommet før den fiker til meg på venstre kinn. Jeg prøver å summe meg etter det direkte spørsmålet som aldri ville ha kommet for tre uker siden, fra tiden før jeg traff henne på CostaRica.

”Vet han forresten at du skal dra?” smeller hun til før jeg får sagt noe. Katrine lener seg smidig som en katt mot dørkarmen, og kjeler litt med den som for å dempe hennes ganske så påtrengende og personlige spørsmål. Hun er nå langt innenfor min intimsone og hun vet det, men det ser ut til at hun trives med det, for hun setter seg ned i besøksstolen min. Tonefallet er mykt, men det hviler et hardt skjær over øynene hennes. Jeg kjenner det igjen; det er et mamma-blikk. Puh, det var nok ingen flørt i blikket hennes, for nå ser hun på meg akkurat slik mamma pleide å gjøre det når jeg hadde vært i potetkjelleren og tatt meg en slurk av det dårlige hjemmebrygget til min far. Men Katrine er i motsetning til min mor – ikke min mor.

”Nei, han vet ingenting ennå,” svarer jeg mens jeg liksom taster noe viktig inn i pressemeldingen for å late som at temaet hun tar opp er trivialiteter jeg ikke har tenkt å bruke tid på. I pressemeldingen noterer jeg nøkternt; – duft av rosiner og tørket hest med en anelse anis, for å signalisere at samtalen definitivt er over. Men Katrine er av dem som tydeligvis kan smøre seg med tålmodighet og avventer derfor situasjonen, så jeg har ikke noe annet valg enn å snu meg mot henne, fronte henne direkte og fortsette;

”Jeg har selvsagt ikke sagt det, for det er jo ingen vits å si noe før jeg i det hele tatt vet det selv, om jeg kan dra, altså. At jeg fikk innvilget permisjon, mener jeg.” Jeg strekker på meg for å virke likegyldig mens jeg erstatter hesten med fiken ettersom tørket hest ikke er det samme som tørket fiken, selv ikke når det gjelder vin. Men sannheten er at jeg gruer meg noe skrekkelig for å fortelle det til Magne. Jeg tror ikke at han eller noen andre for dens saks skyld, vil sette pris på at den nye kjæresten drar bort i tre hele uker, og det allerede etter snaue tre ukers bekjentskap – og det til Hollywood der alt kan skje. Men jeg håper at hans kjærlighet til meg er sterk nok til å tåle et bitte lite, eller et relativt stort avbrekk så tidlig i forholdet. Det er den nok. Det må den jo være. Vi har jo tross alt bare vært kjærester i to uker og fire lange dager og befinner oss derfor i den sterke forelskelsesfasen. Et avbrekk på tre lange dager mer enn det vi har vært kjærester, må jo være overkommelig. Allikevel gruer jeg meg til å si det. Tenk om han blir lei seg og ber meg velge mellom Hollywood og ham.

”Jeg tror det er best du sier det så fort som mulig slik at han får kommet seg over sjokket før du plutselig er borte. Er det på lørdag du drar?” Katrine ser moderlig på meg igjen og det gjør meg både opprømt og opprørsk på en og samme tid. Hun trenger virkelig ikke oppføre seg som om hun er moren min. Hun er bare tre år eldre enn meg. Dessuten, tror hun ikke jeg vet hvordan jeg skal behandle kjærester, eller? Det vet jeg vel, jeg er jo ingen amatør. Det forrige forholdet mitt varte jo i nesten ett år før jeg ble dumpet, og det er ganske lenge. Heldigvis gjorde han det slutt samme kveld og kun noen timer før jeg hadde tenkt å dra forholdet over i en ny fase, nemlig analfasen. Ja, det er jo slik at rutiner dreper forhold, så en må jo sørge for en viss progresjon i forholdet og i heimen, også når det gjelder sex – og dette ansvaret hadde jeg faktisk tenkt å ta. Jeg var altså kommet frem til at det var på tide å gå ett skritt videre på en måte, og forsøke noe ingen av oss hadde forsøkt før. Å ha den opp i rumpa! Jeg kan vel si det slik at det hadde utvilsomt blitt litt pinlig om han hadde gjort det slutt like etter at jeg hadde kringkastet mitt suverene superforslag om analsex. Katrine og Elise derimot, har jo bare vært sammen i syv måneder. Når hennes forhold har vart i mer enn ett år, kan hun fint komme og snakke til meg, og da skal jeg kanskje høre på henne. Bare kanskje. På den annen side, hun er sammen med en jente. Ergo kan det egentlig ikke sammenlignes

Jeg blir sittende og se på henne. Katrine har lagt både armer og bein i kryss. Det kroppsspråket betyr noe, det vet jeg, men jeg husker ikke helt hva. Kanskje hun må på do, men av innbitt stahet blir sittende og vente til hun har fått presset et svar ut av meg. Jeg kjenner jeg plutselig blir akutt oppstemt fordi jeg fikk innvilget permisjon, og gleder meg som en liten unge til å dra til Hollywood! Tenk at jeg fikk permisjon, og tenk på alle jeg vil treffe der borte, Brad Pitt og alle de andre. Og det kule er at det faktisk er ganske store sjanser for at jeg vil komme til å treffe på noen som ham, det sa nemlig onkel Johan på telefonen i går og jeg kjenner jeg blir varm i magen bare av tanken. Dog, jeg liker egentlig ikke kjendiser, de er ikke noe kulere enn oss andre vanlige dødelige. Og bare tenk på alle de ligger rundt med. Æsj. Jeg fordrar ikke kjendishysteri. Det er bare så patetisk. P A T E T I S K! Men hva kan jeg si? Brad Pitt, eller Pitten er bare så udødelig kjekk. Og med en onkel som er filmprodusent, og som sikkert kjenner mange kjekkaser som Pitten, er det ikke rart at en blir litt revet med. Det skulle da bare mangle. Jeg kan fint bli revet med, jeg, for jeg er jo tross alt dødelig jeg også, selv om det kan være vanskelig å tro for noen. Katrine ser intenst på meg, så intenst at jeg må snu meg vekk fordi jeg kjenner spenningen i magen går over i en kvalmebølge av dårlig samvittighet – som den gangen jeg drakk opp alt brennevinet til pappa.

”Ja, jeg skal selvfølgelig si det så fort som mulig. Når tror du han er tilbake fra salgsmøtet med Rica-kjeden?”

”Rundt tre,” svarer Katrine kort. Hun ser rart og fortsatt litt moderlig på meg, mens hun liksom trekker litt på noe.

”Det er bare det at jeg tror ikke det er så lurt av deg å dra, Lotte. For å si det slik, jeg hadde ikke likt det om Elise hadde dratt bort så lenge uten meg og det så tidlig i forholdet. Jeg hadde følt meg veldig, tja, hva skal vi si, nedprioritert? Men du vet vel hva du gjør, gjør du ikke?” Hun sier det med trykk på nedprioritert samtidig som hun reiser seg og putter begge hendene i bukselommen, en typisk maskulin greie å gjøre.

”Katrine, slapp av. Det er bare tre uker og langt fra verdens undergang. Vi er jo voksne mennesker,” sier jeg liksom litt bestemt i tonefallet, men vet ikke helt om jeg tror det selv. Kanskje vi ikke tåler det noen av oss, et lengre avbrekk så tidlig i forholdet, og Magne betyr faktisk mye for meg, det kjenner jeg nå. Faen og. Nå har hun fått meg til å grue meg dobbelt så mye. Katrine ser på klokken og gjesper.

”Vel, jeg går til lunsj nå. Og jeg skal til legen etterpå, så 19 jeg kommer ikke tilbake i dag. Jeg har satt telefonen over til Sissel.” Hun smiler.

”Lykke til da,” avslutter hun idet hun snur seg og går tilbake til resepsjonen, den hun aldri burde forlatt med et slikt dårlig ærend, for hva var egentlig vitsen med det der, nå er jo alt bare vondt verre. Kanskje jeg ikke burde dra med onkel Johan allikevel. Men jeg har jo så forferdelig lyst. Jeg ser for meg den røde løperen, blitslysene og alle fotografene som roper:

”Se denne veien, Lotte-Marie, se hitover!” Jeg snur meg og ser mot alle som en, smiler det peneste smilet mitt, mens jeg presser frem små stjernesmell fra øynene. Onkel Johan går stilfullt ved min side og er tydelig stolt av meg av en eller annen grunn. Og jeg er stolt av ham! Han er en anerkjent produsent som blir beundret og elsket, og han er min onkel. Jeg er også elsket. Av Magne. Men tenk om det slutter? Nei, jeg må ikke tenke slik. Det går nok bra. Magne er en voksen mann og jeg er en voksen kvinne, over tretti og greier. Plutselig rumler magen min sultent og høylytt som om den applauderer de harde fakta. Og det minner meg på nytt om at det er tid for lunsj for meg også, og ikke minst tid for nye batterier til min lille rosa Jelly Pink. Jeg rister av meg bekymringene og konsentrerer meg om pressemeldingen, den som ikke er ferdig, tar en siste finish og sender den ut. Deretter tar jeg på meg jakken – det er omsider tid for litt mat. Nede i butikken er det lang kø og det finnes ikke noe er verre enn nettopp det, spesielt når en er sulten. Ingenting gjør meg så frustrert som å måtte tilbringe lunsjen stampende i kø mens slitne kassadamer på 57 år og oppover drar varene trøttsomt og sakte forbi prisleseren. Jeg prøver å se mot kassen for å se hvem som sitter der.

Pling...pling...pling!

Det virker som om det er innført tusen og en, tusen og to, tusen og tre regel her også. Herregud, noe så tregt! Jeg kan telle til tusen og fire mellom hvert pling. Den kjappeste damen de har i butikken her, får det unna før jeg får telt til to, og da er jeg rimelig fornøyd.

Men dette?

Jeg strekker hals for å se om det er en ny gammel pensjonist de har fått tak i, en som har senebetennelse i begge armene og er senil i tillegg. Men det er ingen pensjonist. Tvert om er det en ung gutt som står der og drar i varene. Den unge gutten vrir og vender på produktene som om han aldri har sett slike ting før. Stakkars, han gjør så godt han kan, det ser jeg på ham. Han er fullstendig klar over at det går sakte og han lar seg stresse av det slik at det om mulig går enda tregere. Rød i ansiktet og i full konsentrasjon drar han leverpostei, brunost og en cola igjennom før han stotrer frem 91,50.

”Så dyrt,” sier den gamle mannen.

”Eh, ja. Det er nok brunosten,” svarer kassagutten. Den gamle mannen foran kassen gir fra seg en lyd som indikerer at han ikke bryr seg om hvilken av varene som er dyr, bare at det er dyrt, og blafrer iltert i en krøllete tohundrelapp som den unge gutten tar imot med et ydmykt takk. Deretter prøver han så godt han kan å rette ut den krøllete seddelen før han dytter den inn i pengemateren. Men pengemateren bare spytter den ut igjen. Den vil tydeligvis ha krøllfrie penger. Gutten stryker seddelen med skjelvende fingre og prøver fortvilet igjen, men får den i retur også denne gangen.

Den gamle mannen sier ingenting. Det ser ut som om han fryder seg over at gutten lider, fordi det er dyrt. Den krøllete seddelen er hevn. Og oldingen har selvsagt god tid. Alle gamle mennesker har god tid. Det er ikke så mye som skjer i livene deres, det er liksom ingenting spennende i vente, bortsett fra døden. Slik er det sikkert med denne gamle mannen også. Kanskje dette for ham er frydefull spenning; – vil automaten ta seddelen min i dag, eller ikke? God tid har ikke vi andre i den stadig lengre køen. Vi er jo ute til lunsj! Og den er vanligvis bare på en halv time. En mann, noe eldre enn meg, står bak meg og puster meg utålmodig i nakken. Jeg liker ikke ånden hans, den er klam med en anelse hvitløk.

”Kan du ikke få fatt i noen andre? Dette er jo uholdbart!” spytter han ut mot den unge kassagutten som sprutrød løfter blikket og nikker. Jeg tror han har fortrengt det faktum at han lager kø, en svært lang en og det midt i lunsjrushet. For når han nå omsider løfter blikket og ser mot oss, ser det ut som om han får sjokk. Men han nikker kort, trykker inn callingen til venstre for kassen og nesten hvisker tryglende.

“Lasse til kassen, Lasse til kassen...”

Åh, jeg kjenner jeg får fryktelig vondt av ham. Jeg vet akkurat hvordan han føler seg, garantert som en dumme- dum. Jeg kjenner den følelsen ut og inn, og det er den verste følelsen i hele verden.

”Faen heller, har alle her sirup i rumpa, eller?” roper den ekle, og tydeligvis umodne mannen bak meg slik at jeg på nytt kjenner den ekle pusten hans i nakkegropen. Den gamle mannen foran kassen bytter hoftestilling mens han flytter litt på stokken sin for syns skyld, som for å vise at det ikke er hans skyld at det tar så lang tid. Plutselig og med et grådig jafs, sluker pengemateren den nesten krøllfrie pengeseddelen og livet går endelig videre. Lasse kommer ilende til og åpner kassen ved siden av.

”Ledig kasse her,” sier han halvhøyt og halve køen strømmer til. Mannen bak meg innser raskt at han ikke har noe å hente ved å skifte kasse, så han blir stående og stønne irritert.

”Faen at alt skal ta så jævlig lang tid. Jeg trodde ikke at det var så krevende å dra noen matvarer forbi en maskin.” Han sier det dempet, for det er myntet på oss nærmeste og ikke den stakkars gutten i kassen. Gud, så urettferdig han er, jeg kjenner det boble hardt i brystet og kan ikke dy meg.

”Ærlig talt, du må da fatte at han er ny. Og det er vel ikke hans skyld at han mottar ubrukelige penger.” Jeg kjenner irritasjonen klø meg i lungene så jeg nesten ikke får puste, og fortsetter;

”og så lang tid tok det vel ikke!” Jeg stirrer utfordrende på ham. Hvis han trodde alle her i køen var på hans side, så tok han skammelig feil. Noen her har faktisk respekt for andre mennesker, også for sånne som føler seg som dumme-dum og forårsaker kø, for ikke å snakke om eldre mennesker med stokk som snart skal dø og bare har krøllete penger.

”Jammen for helvete heller. Det der er jo bare udugelighet,” fortsetter mannen ufortrødent mens han kaster en armbevegelse i kassens retning. Jeg kjenner Satans assistent, mitt nokså aggressive og irrasjonale ”jeg” for alvor kvikne til inni meg slik han gjerne gjør når jeg treffer slike usympatiske, ekle og sjåvinistiske mannfolk.

”Hva i all verden feiler det deg, egentlig? Tror du virkelig det blir bedre når du skjeller ut folk på den måten?” Jeg må beherske meg for å ikke skrike ut ordene like respektløst som han selv nettopp gjorde.

”Og forresten, den banningen din, vet du ikke at du bare høres uintelligent ut når du banner slik?” Jeg sier det siste litt mer dempet og med en nesten overbærende mammatone. Dette er en meget taktisk og godt vurdert handling fra min side; jeg sier det formanende og kanskje litt nedlatende, som om han var min uoppdragne og uønskede sønn. Jeg ser det gjør nytten, og stirrer på ham med forakt i blikket. Enser bare så vidt at alle i nærheten fokuserer det de orker på oss, selv om de later som noe annet. Damen foran meg er nesten ferdig å legge varene sine på rullebåndet, og etter henne blir det endelig min tur.

”Kan du snu deg og holde kjeft?” hveser han tilbake som den ufordrageligheten han er.

”Ja, vet du, det kan jeg faktisk. Og holde kjeft burde du gjort også!” Jeg snur meg demonstrativt bort fra den ekle mannen som helt klart som jeg først antok har spist hvitløk, og dette gjør jeg samtidig som jeg prøver å lodde stemningen. Er folket med meg, eller mot meg? Kassagutten er utvilsomt med meg. Det bør han være.

Damen foran meg betaler med kort, og går fort for å pakke varene sine. Kassagutten nikker imøtekommende mot meg og prøver å smile. Er det litt takknemlighet å spore i det smilet der? Jo, det er det nok.

”Jeg skal ha batterier,” sier jeg smilende for å understreke at jeg har god tid og at han ikke trenger å skynde seg for min skyld. Jeg nikker mot stativet bak gutten og undrer meg over hvorfor batteriene henger bak i kassen sammen med kondomer og røykekort, som om du trenger å være 18 for å få kjøpt batterier. Gutten snur seg og ser et øyeblikk mot stativet før han hurtig vender blikket mot meg.

”Hvilke batterier vil du ha?” spør han.

”Durex batterier, takk,” svarer jeg bestemt. Gutten ser spørrende på meg, og damen som pakker i posene løfter blikket og smiler underfundig mot meg. Jo, hun er nok med meg hun også når det gjelder gærningen bak meg.

”Durex batterier?” spør gutten igjen, også litt undrende denne gangen.

”Ja, Durex batterier. De henger der, rett bak deg.” Jeg nikker nok en gang mot stativet og fisker lommeboken opp fra den nye vesken min, og han snur seg en anelse forvirret mot stativet. Et lite øyeblikk lurer jeg på om gærningen bak meg har rett, at han er litt treg i nøtten – eller i skallen sin, gutten i kassen.

”Du mener Duracell...,” sier han nølende.

”Heter det ikke Durex?” Jeg ser i øyekroken at mannen bak meg flirer, og de andre kundene ser egentlig litt betuttet ut de også, som om de morer seg over noe. Det er sikkert fordi en velformulert kvinne som meg, som går pent kledt og som vet å sette ekle mannfolk verbalt på plass, faktisk kan si feil. Men det kan jeg altså. Og jeg skammer meg så absolutt ikke av den grunn. Det finnes verre ting å skamme seg over. Uhøflighet er et av dem.

”Vel, Durex eller Duracell. Same, same! Det spiller ingen rolle hva de heter, bare de varer lenge, for det skal de jo i henhold til reklamen, ikke sant?” Jeg lener meg litt mot gutten som om jeg skal fortelle ham en dyp hemmelighet, og fortsetter med dempet stemme.

”Kaninreklamen, vet du. Det er hvor utholdende de er som er viktig, ikke hva de heter.” Jeg smiler med flørt i blikket og blunker, for jeg liker den reklamen, men tenker altså på noe helt annet. Kassagutten nikker mot meg og snur seg mot stativet igjen. Stirrer, sikkert uten å se noe som helst.

”For øvrig synes jeg Durex høres bedre ut!” poengterer jeg høyt og tydelig mens jeg åpner lommeboken. Jeg snur meg litt rundt og smiler bløtt for å vise alle at jeg ikke tar meg selv så veldig høytidelig, og det ser ut til at de andre kundene skjønner det. Mannen bak meg ser ikke ut til å ha det så fryktelig travelt lenger, og det er sikkert bra for ham. Slike hvitløks-spisende typer som ham kan fort få hjerteinfarkt og det er sikkert ikke et pent syn for de som må stå rundt og se på.

”Greit, men hvilke av dem skal du ha?” spør gutten igjen mens han kaster et fort blikk på mannen bak meg for å se om han har tid til å vente på et svar. Jeg gir meg selv nok et nanosekund for å studere det usikre mennesket foran meg, mens jeg tenker på Gud der oppe i himmelen, for Herre Gud da, mann – jeg sa jo det, Duracell-batterier, tenker jeg en smule irritert inni meg.

”Størrelse altså,” fortsetter han rimelig nervøst før jeg får svart.

”Åh, selvfølgelig, jeg har visst litt ammetåke... bortsett fra at jeg ikke ammer, da.” Jeg merker at jeg fortsatt er i fokus og akkurat nå begynner jeg så smått å mislike det. Hva er det med folk egentlig? Hadde ikke alle det veldig travelt for litt siden? Nå virker det som om samtlige har gått inn i en gå sakte aksjon – for det er så fryktelig mye spennende som skjer her i kassen som alle må få med seg sammen med alle varene sine – få en opplevelse med på kjøpet, liksom. Get a life, folkens, tenker jeg stille for meg selv, og kremter.

”Ehem, størrelsen ja. Det vet jeg sannelig ikke. Det er jo ikke størrelsen det kommer an på, er det vel?” Jeg ler tørt. Prøver å bruke humor for å skjule det faktum at jeg har stått et kvarter i kø uten å bruke tiden til en gang finne ut hvilken størrelse jeg skal ha på batteriene mine. Hånden går resolutt ned i vesken hvor jeg inngående beføler det sorte fløyelsstoffet som omhyller Jelly Pink. Den er jo, skal vi se... øh, ganske stor egentlig.

Oj, oj, oj! At den er så stor hadde jeg nesten glemt. Jeg blir ør bare ved å tenke at den snart skal få nye batterier.

”Vi venter i spenning,” sier plutselig mannen bak meg med et sleipt flir om munnen, og med de ordene går han over streken, over intimsonen min som vanligvis er på fire meter.

”Akkurat, så nå har du plutselig tid til å vente,” hveser jeg irritert tilbake.

”Ja, jeg har det. Jeg ble så nysgjerrig på hva det er i vesken din som er i beit for Durex batterier.”

”Akkurat det har du ingenting med,” svarer jeg kontant og avvisende. Men det slår meg at alle de andre virker like nysgjerrig. Jeg slår det fra meg og vender meg mot gutten i kassen.

”Vel, det ser ut til at jeg må få de største batteriene du har,” nærmest hvisker jeg til kassagutten.

”Disse?”

”Skal vi se. Nei, ikke de. De tror jeg blir for store. Ta de ved siden av, du.”

”Disse?” 

Spør gutten i kassen.

”Ja, de tenker jeg passer.”

Svarer jeg.

”Hvorfor tar du ikke opp det du har i vesken din og sjekker om størrelsen er riktig, før du kjøper dem.” Den ekle, slimete ålen bak meg vil tydeligvis ikke gi seg, og nå er han ikke bare litt, men langt innenfor intimsonen min som jeg faktisk har tenkt å utvide til åtte meter fra og med nå. Slik snakker en bare ikke til en fremmed kvinne i kassakø eller noen andre steder! Jeg velger å overse ham, men registrerer at han lener seg litt fremover mot meg.

”Du skjønner det, lille venn, at det faktisk er størrelsen som teller,” fortsetter slimålen. Han er tydeligvis verre enn det jeg for kun få sekunder siden forestilte meg. Jeg fortsetter å både overse og overhøre ham.

”39,90,” sier kassagutten. Jeg gir en femtilapp og haster ut av butikken uten å vente på vekslepenger. Like utenfor sjekker jeg størrelsen på Jelly Pink på nytt. Hånden stryker over det myke, svarte stoffet på silkeetuiet mens jeg vurderer batteriene med øynene. Kanskje jeg skulle tatt de største batteriene likevel, men det er uansett uaktuelt å gå inn og bytte nå. Kanskje senere i dag.

”Vet du ikke hva Durex er, eller?” Den ekle slimålen med dampende hvitløksånde kommer mot meg med et flir mens han putter sigarettpakken han kjøpte ned i brystlommen på skjorten sin. Jeg tenker først å ikke svare, men jeg er jo nordlending, så jeg klarer selvsagt ikke å holde kjeft.

”Herregud! Jeg vet jo utmerket godt hva DUREX er. Jeg er da ingen AMATØR!” Roper jeg høyt etter ham. Men til min store forbauselse langer fyren over gaten så frakken flagrer uten å si noe mer, men med et stort glis rundt munnen.

Vel, det satte ham på plass tenker jeg. Jeg går inn og venter på heisen, og mens jeg står der og venter, tenker jeg intenst på Durex. Det er et ord jeg vet om og selvfølgelig kan, men jeg klarer bare ikke å plassere det i forbifarten. Men så er det jo ikke verdens undergang å si feil heller da. Jeg fikk jo det jeg skulle ha. Jeg blir stående å gruble idet heisen kommer og går inn og trykker på tredje etasje uten egentlig å være tilstede. Deretter går døren sakte igjen rett foran nesen til en av advokatene i femte. Han så at jeg så ham komme løpende, men jeg gjorde likevel ikke noe forsøk på å holde igjen heisen selv om jeg godt kunne gjort det. Tvert om ønsket jeg hardt at den trege døren skulle smekke igjen akkurat tidsnok til at han ikke rakk det. Jeg har kastet vekk nok tid av lunsjen min. Faktisk hele 22 minutter av lunsjen min er gått bort i kø tid. Jeg håper virkelig batteriene er verdt det. Det er de sikkert.

Klokken halv tre kommer endelig Magne, og det første han gjør er å komme inn til meg for å gi meg et aldri så lite kyss. Vi har egentlig bestemt oss for å holde det på det kollegiale plan når vi er på jobb, men han klarer tydeligvis ikke å la det være. Det smigrer meg og gjør meg selvsagt glad, men selv er jeg atskillig mer profesjonell enn ham på akkurat dette området. Magne flykter deretter hastig ut og inn på sitt eget kontor fire dører innover i korridoren, for han har som forventet mye å gjøre like etter et stort og viktig kundemøte. Jeg bestemmer meg for å gi ham en liten halvtime før jeg går inn og gir ham den store nyheten, det er bare det at en halv time går skrekkelig fort når en har passert de tretti.

”Hei vennen, har du litt tid?” spør jeg i døren en halvtime senere.

”Du vet godt at jeg alltid har tid til deg, søta. Sett deg ned.” Magne nikker myndig mot besøksstolen og jeg setter meg ned med en følelse av at jeg er hos fastlegen min. Den høye, mørke legen som kan få lov til å befale meg til hva som helst om han vil – men det gjør han ikke. Han spør alltid om hva han kan hjelpe meg med, og så sitter jeg der på den kjipe legestolen og må bekjenne mine styggedommer om meg og kroppen min, om alt som er feil, er stygt, ikke virker eller ting jeg er redd for. Som for eksempel at jeg har hatt ubeskyttet sex med en jeg ikke kjenner, en tynn og lang afrikaner jeg traff i Tyskland og derfor er veldig, veldig redd.

Vel, dette er selvsagt ikke sant – jeg har ennå ikke hatt sex med en neger og har aldri hatt sex i Tyskland, men det er litt slik jeg føler det hver gang jeg er hos legen min. Han befinner seg alltid fire meter innenfor intimsonen min, og jeg liker det ikke. Jeg liker heller ikke å sitte her på stolen til Magne Jeg merker at jeg uten å ville det, setter meg helt ytterst på kanten slik jeg vanligvis gjør når jeg er nervøs. Jeg prøver å bite det i meg og justerer meg i stolen slik at jeg sitter mer komfortabelt. Deretter puster jeg dypt inn tre ganger til sammen.

”Du vet onkel Johan?”

”Ja, han er en morsom fyr,” avbryter Magne.

”Ja, han er det,” istemmer jeg fort og fortsetter, ”men saken er den at han reiser tilbake til Los Angeles på lørdag.” Jeg sier Los Angeles fordi det høres tryggere og kjedeligere ut enn Hollywood.

”Åh, allerede? Hvor lenge har han vært her nå,” spør Magne.

”I nesten to uker.”

”Det var jo ikke lenge for en så lang reise”, påpeker Magne, ”har du tenkt å holde en avskjedsfest for ham?” Magne lener seg bakover i stolen sin. Han ser lang og deilig ut når han strekker seg slik, men han er bare gjennomsnittlig høy. Vel, kanskje litt lenger. Rundt 1,85 tenker jeg. Muligens 1,90 om jeg legger godviljen til. Men jeg er fornøyd med lengden hans.

Alle lengdene.

”Vel, han har så mye å gjøre, skjønner du. Spesielt i forbindelse med Grand Movie utdelingen, vet du.” Jeg sier det så hverdagslig som jeg bare klarer og får samtidig akutt lyst til å begynne å bite negler igjen.

”Ja, kan du tenke deg. Han må gjøre det bra ettersom han er nominert til hele tre priser. Vi får gjøre litt stas på ham på avskjedsfesten,” sier Magne, og ser plutselig litt tankefull ut. Det er nesten som om han allerede planlegger festen.

”Men det er ikke fest jeg tenker på,” sier jeg fort for å slukke den økende iveren hans. Og den slukner fort, ser jeg.

”Altså, vi kan godt holde en fest, for det er alltids hyggelig. Men det jeg egentlig hadde tenkt å fortelle deg, er at han har bedt meg bli med over en liten svipptur.” Jeg får meg ikke til å si mer, for jeg har ikke helt planlagt hvordan jeg skal få sagt det på en skånsom måte.

”Bli med over en liten svipptur?” Magne ser spørrende på meg. ”Hva er det du egentlig mener å si?”

”Æh, det jeg mener å si er at onkel Johan har bedt meg bli med, altså bare en liten svipptur, til Los Angeles – nå på lørdag.” Magne stirrer storøyd og spørrende på meg, så jeg fortsetter uten å puste.

”Altså bare en liten tur, og han har betalt alt, både flyreise og opphold, så det koster ingenting.” Åh nei, tenk at jeg allerede nå, kun to uker inn i forholdet, begynner å forsvare mitt eget pengebruk. Faen heller! Det er jo min økonomi, og den har Magne uansett ikke noe med å gjøre. Oj, dette lover ikke godt. Jeg føler meg veldig underdanig akkurat nå. Magne bøyer seg fremover, hviler underarmene på knærne og tvinner den grønne firmakulepennen mellom fingrene og beina.

”Altså, du skal på tur med onkel Johan. En liten svipptur til Los Angeles, nå på lørdag... og bli der hvor lenge?”

”Tre uker,” sier jeg på utpust, ”men jeg kan godt bli i bare to om du vil.”

”En tre ukers svipptur.” Magne lener seg tilbake i sittende liggestilling, mens han denne gangen fletter fingrene i hverandre like bak nakken. Jeg liker ikke den stillingen. Det hviler noe arrogant og maktruvende over den, som om Magne er kongen som sitter med makten og jeg hans tjener som ber for mitt stusselige slaveliv.

”Vel, har du ferie til gode?”

”Jeg har søkt om permisjon,” svarer jeg fort.

”Permisjon?”

”Ja, slik at jeg ikke bruker opp hele ferien. Jeg tenkte at du og jeg kan finne på noe senere. Altså om du har ferie å ta av...,” stotrer jeg.

”Så skulle du og jeg dra på en romantisk ferie sammen?” avbryter Magne, ”etter at du har vært i Hollywood i tre uker?”

